अब खाने-पीने के सभी दरवाजे बंद हो जाने के कारण भूख से व्याकुल होकर उसने एक दिन आक के पत्ते खा लिये। उन खारे, तीखे, कड़वे, रूखे और पचने पर तीक्ष्ण रस पैदा करने वाले पत्तों को खाकर वह अपनी आँखों की ज्योति खो बैठा। अंधा होकर वनों में भटकता रहा और एक कूएँ में गिर पड़ा। सूर्यास्त हो गया, परन्तु उपमन्यु आचार्य के आश्रम पर नहीं आया। आचार्य ने शिष्यों से पूछा- ‘उपमन्यु नहीं आया?’ शिष्यों ने कहा- भगवन्! वह तो गाय चराने गया है। आचार्य ने कहा- मैंने उपमन्यु के खाने-पीने के सभी दरवाजे बंद कर दिये हैं। इससे उसे क्रोध आ गया होगा। तभी तो अब तक नहीं लौटा। चलो, उसे ढूँढ़ें। आचार्य शिष्यों के साथ वन में गये और जोर से पुकारा, ‘उपमन्यु! तुम कहाँ हो! आओ बेटा।’ आचार्य की आवाज पहचानकर वह जोर से बोला, ‘मैं इस कुएँ में गिर पड़ा हूँ।’ आचार्य ने पूछा कि ‘तुम कुएँ में कैसे गिरे?’ उसने कहा, ‘आक के पत्ते खाकर मैं अंधा हो गया और इस कुएँ में गिर पड़ा।’ आचार्य ने कहा, ‘तुम देवताओं के चिकित्सक अश्विनीकुमार की स्तुति करो। वे तुम्हारी आँखें ठीक कर देंगे।’ तब उपमन्यु ने वेद की ऋचाओं से अश्विनीकुमार की स्तुति की।